Ihi, ay imeddukal n temẓi-iw i yellan deg Bayrut, mayella tεeddam ɣer tjebbant i yqarben ɣer tezgi n tzumbit kecmt ɣur-s s tsusmi, lḥut s ttawil iwakken iḍarren-nwen ur tettcewwil ara imdanen yeṭṭṣen sddaw n wakal, beddet tama n Ṭenṭelt n Salma selmet fell-i ɣef wakal i yjemεen ljetta-s syen smiktit-iyi-d s wawalen-agi deg yiman-nwen teqqarem: Dagi i yettwanṭel usirem n uqcic-nni, wina akenni i nfan wussan-is akkin i yillel. Dagi i yɣab ussiremis, kfan lefruḥ-is d yimeṭṭawen-is, iruḥ unecraḥ-is seg udem-is, ger tneṭṭlin-agi tisusamin yettemɣi-d leḥzen-is, mkul ma d-yeɣli yiḍ iman-is yettferfir nnig n tenṭelt iwakken ad d-yerr ismektiyen, yettales anezgum akud yiɣeblan, yettru ɣef yicaggen ɣef yiwet n tlemẓit tella iḍelli d tizlit di ddunit assa tuɣal-d d tuffirt tasusamt deg tmurt.